Wandly Yazid

Hj Wandly Yazid () adolah saurang komposer, panyalaras musik jo musisi nan dikana karano kontribusinyo untuak industri film jo musik Melayu pado taun 1940-an sampai 1960-an. Inyo adolah saurang pamain biola di Singapore Symphony Orchestra. Pado taun 2001, inyo manarimo pengharagoan COMPASS Meritorious Award dari Composers and Authors Society of Singapore. Inyo labiah dikana jo namo Pak Wandly, nan tanamo berkat karyanyo Gurindam Jiwa, nan manjadi lagu tema untuak film klasik nan bajudul samo. Pado taun 2015, lagu iko mandapekan Top Song Award di Viva Musik SG50 dari Suria, Warna 94.2FM, jo Ria 89.7 FM pado taun 2015. 

 Lata balakang 
Wandly Yazid dilahiakan pado tanggal 24 Februari 1925 di Suliki, Sumatera Barat, Indonesia. Inyo barasa dari kaluarga pendidik. Apaknyo, Jazid Sutan Caniago, barasa dari Suliki, sadangkan mandehnyo, Djalinoen Daud, barasa dari dari Payokumbuah, Limapuluh Kota, Sumatera Barat. Inyo basakolah di sakolah dasar jo menengah punyo Balando, kamudian lulus dari Institut Pelatihan Guru, Sumatra Barat.

 Musik 
Wandly mangenal musik pado maso di sakolah dasar. Inyo mamutuihan untuak mampalajari musik pado umua 17 tahun, wakatu inyo manjadi saurang guru sakolah. Inyo baraja mamainkan biola jo klarinet ka Pak Hamid jo Mr I Bree. Inyo juo mampalajari malukih, nan dibimbiang dek seniman Indonesia, Wakidi, di Bukittinggi.

Pado taun 1947, Wandly marantau ka Singapura, katiko industri Film Melayu batambah maju. Disiko, inyo mandapek pangajaran piano dari Mr Concordio Soliano, sarato palajaran biola dari Mr Raquiza jo Mr Paul Soliano. Inyo juo baraja mamainkan saksofon jo klarinet di bawah bimbiangan Mr Paul Martinez.

 Prestasi 
Wandly mahia dalam mamainkan ampek instrumen, yaitu piano, biola, klarinet jo saksofon, sarato pandai manulih lagu. Inyo juo mambantuak Orkestra Wandy Yazid, Wandy Five jo Megawati Orkestra (basamo Radio Malaya) pado taun 1952, sarato mambantuak label rekamannyo surang. Inyo maulah musik untuak film-film karya Nusantara Film Company sarupo Angin Berpesan (1954), di mano inyo maulah lagu Kasih Bermula, diiriangi dek Megawati Orkestra, nan inyo pimpin.

Wandly mandapekan pangharagoan sabagai sutradara musik Hassan's Homecoming (1954)  untuak Malaysian Film Unit (kini National Film Development Corporation Malaysia) atau FINAS. Disutradaroi dek Mohd Zain Hussain, film dokumenter iko diputa di Festival Film Internasional Edinburgh ka-8 (1954) jo mandapek pangharagoan sabagai film nan paliang rancak (Non-Drama) di Festival Film Asia Tenggara ka-2 di Singapura pado taun 1955. Pado taun 1956, inyo tampil jo Orkestra Sinfonia Singapura sabagai pamain biola.

Pado taun 1959, Wandly mandirian Fajar Record Company, di sinan inyo mangarang jo manyusun lagu, sarato mairiangi panyanyi-panyanyi sarupo Julie Sudiro, Orchid Abdullah jo Rosiah Chik. Inyo juo malatiah urang-urang nan kamudian manjadi sukses, tamasuak Ernie Djohan jo Rafeah Buang. Pado taun 1960-an, inyo mangarang jo manyusun lagu jo musik latar untuak labiah dari 13 film klasik produksi Cathay-Keris Films (kini Cathay Organisation), tamasuak Hang Jebat (1961), Jalak Lenteng (1961), Lanchang Kuning (1962), Panglima Besi (1964), Kasih Ibu (1965), Naga di Tasik Cini (1966) jo Gurindam Jiwa (1966) sarato banyak lai nan lainnyo. Gurindam Jiwa adolah film nan populer, sabagiannyo karano komposisi lagu temanyo, nan juo bajudul Gurindam Jiwa. Awalnyo lagu iko dinyanyian dek R. Ismail jo Rafeah Buang, nan liriknyo ditulih dek Hamzah Hussein. Lagu iko tetap menjadi kasukaan bagi banyak panggemarnyo sampai kini. Wandly juo ditunjuak sabagai Direktur Musik Cathay-Keris Films wakatu iko.

Pado taun 1970-an, Wandly mangarang jo manyusun lagu jo musik latar untuak babagai acara televisi sarupo Pesta Pop, sarato acara radio. Pado taun 1976, inyo manjadi pamain biola jo anggota Singapore Broadcasting Corporation (kini MediaCorp) Orchestra. Inyo kamudian mambantuak grup musiknyo surang, nan banamo Café Vienna Trio, basamo Mr Ahmad Jarr jo Mr Ahmad Sahab. Inyo mamainkan musik klasik jo komersial di Holiday Inn. Wandly turuik manampilkan partunjukan piano solo di hotel-hotel babintang.

 Kahidupan kudian jo seni 
Wandly pansiun pado taun 1992. Sasudah tu inyo tatap manampilkan jo mangaja musik untuak anak-anak mudo.

Tidak hanyo sabagai musisi, tapi inyo juo saurang seniman. Lukisan aia karya inyo dipamerkan di:

 2001: Contemporary 2001, dek Asosiasi Seni dari Babarapo Sumber (APAD), (Singapore Calligraphy Centre)
 2005: Lakaran Warisan, dek Taman Warisan Melayu (Malay Heritage Centre) 

Wandly maningga pado tanggal 5 Agustus 2005 di rumahnyo. Inyo maninggakan bininyo, Hj Iswanar Wahid, jo limo urang anak, tigo diantaronyo punyo gala master, jo surang sarjana.

 Anggota 
Wandly Yazid adolah anggota Composers and Authors Society of Singapore (COMPASS); PERKAMUS; APAD; Niniek Mamak, Singapore Minangkabau Association; jo National Arts Council (Singapore) (NAC).

 Pangharagoan jo pangakuan 
jmpl|Wandly Yazid mandapek anugerah COMPASS Meritorious Award dari Brother McNally (2001) 

 1953: Penghargaan untuak Film Dokumentar Terbaik, dek Malaya Film Unit untuak Homecoming Hassan. Musik latar belakang nan sangaik dipuji dek Wandly Yazid.
 2001: Jasawan Agung Minang (Meriorous Minang Award), dek Persatuan Minangkabau Singapura atau Singapore Minangkabau Association (SMA).
 2001: COMPASS Meritorious Award, dek Kompositors and Authors Society of Singapore (COMPASS).
 2002: 7 Komponis Hebat (7 Tokoh Muzik), ditabikan dek Asosiasi Penyanyi, Komponis jo Musisi Profesional Melayu (PERKAMUS). Pangakuan untuak Wandly Yazid, Zubir Said, Osman Ahmad, Yusoff B., Ahmad Jaafar, P. Ramlee jo Kassim Masdor.
 2003: Simfoni Layar Perak, konser dari MediaCorp, diadokan di Esplanade, Singapura. Pangharagoan untuak musik nan terkenal dari film jo musik Melayu dari taun 1940-an sampai 1960-an, tamasuak Wandly Yazid, Yusoff B., Zubir Said, Osman Ahmad, P. Ramlee jo S. Sudarmaji.
 2005: Dendang Temasek (Melodies of Temasek), diadokan dek PERKAMUS. Kompilasi esai tantang musik tradisional Melayu jo pangakuan khusus untuak Wandly Yazid jo lagu-lagunyo.
 2006: Persembahan Muzik 7 Lagenda (Remembering the 7 Magnificent Composers), diadokan dek Pentatronics, sabuah grup 4 urang, di Library@Espalanade, Singapura sabagai panghormatan untuak tujuah legenda musik Singapura.
 2013: Keroncong 1001 Malam, konser nan diadokan dek Galeri Maya sabagai bagian dari Malay CultureFest 2013, didukuang dek Malay Heritage Centre untuak mambari panghormatan kapado keroncong. Manampilkan musisi dari Wandly Yazid Orkestra (Singapore & West Sumatra), Orkes Keronchong Putrajaya (Malaysia) jo Akademi Seni Budaya dan Warisan Kebangsaan (Aswara).
 26 September 2014: Lagu Gurindam Jiwa ditampilkan pado Classical Music in the Context of ASEAN International Symposium, di Institut Musik Puteri Galyani Vadhana (PGVIM), Thailand. 
 2015: Top Song Award manganugerahi lagu Gurindam Jiwa, nan disusun dek Wandly Yazid, di Viva Musik SG50, nan dipasambahan dek Suria, Warna 94.2FM, jo Ria 89.7 FM, nan diadokan di Teater Kallang.
 19 Agustus 2018: Panayangan Hassan's Homecoming (1954), film dokumenter nan mandapek penghargaan dari Malayan Film Unit (kini FINAS), di Galeri Petronas, KLCC, Kuala Lumpur. Musiknyo disusun dek Wandly Yazid.
 8 September 2018: Konser Gurindam Jiwa, konser pahargoan untuak musik jo pajalanan Wandly Yazid, sabagai bagian dari Silver Arts 2018 dek Dewan Seni Nasional, Singapura. D

 Rujuakan 
Catatan kaki

 Daftar pustaka


 Azlan Mohamed Said (2013). Musika: Adegan Musik Awal Malaya (Arena Muzik Silam Di Malaya) . Malaysia. 
 Hartinah Ahmad jo Kamali Hudi (2002). 7 Panutuik nan Pantiang (7 Tokoh Muzik). Singapura: PERKAMUS.   ISBN 981-04-7635-3
 Mohd Raman Daud, editor (2005). Dendang Temasek (Melodi dari Temasek) . Singapura: PERKAMUS.   ISBN 981-05-3951-7

Kategori:Malayu Singapura
Kategori:Tokoh Minangkabau
Kategori:Minangkabau Singapura
Kategori:Musikus Singapura
Kategori:Komponis Singapura